albert ende isabel etc doen te wetene alle
iegenwoirdige ende toecommende dat wij ontfangen
hebben die oijtmoedige supplicatie van claes de beckere
oudt omtrent vijfftich jaeren hem generende met landt
bouwinge ende ondertusschen brouwen belast met
huysvrouwe ende kinderen inhoudende hoe dat
opden derthiensten dach der maent van meerte
lestleden te walhoren int hertochdom van limborch
ten huyse van $$ willems vergadert sijn geweest
geeraert kran lauwers bart den voors. $$
willems ende willem bree, ende is hij suppliant aldaer
bij hun gecommen ende hadde laten tappen eenen pot
biers om dijen met hun drincken, gelijck naer hem
suppliant bij t'selve geselschap oock is ingecommen
sonder eenich quaet achterdencken ende meijninge,
ende in alle vrientschappe ende $indtschappe met
malcanderen gedroncken hebbende, is desen suppliant
d'ierste op gestaen onder sijnen arm hebbende sijn
roer, daer mede hij was gecommen, geladen sijnde
dwelck int opstaen is affgegaen oft los geschoten
sonder dat nochtans den haen daerop was, oft dat
den suppliant daeraff voorwete oft kennisse hadde
ende is met dijen scheut het loot geloopen door
het been vanden voors. peeter stinmetser sonder
dat den suppliant met hem oft ijemanden anders
vanden voors. geselchappe oijt eenige woerden
twist oft tweedrachte heeft gehadt, maer is ...
scheut onversients ende onnoosel ende deur quaede
toesicht is den voors. peeter stinmetser omtrent
vierthien dagen gelegen hebbende mits
het coudt vier int been is gecommen, ende dat daer
deur die quetsure was incurable geworden,
gestorven. ierst sijn heijlige sacramenten
ontfangen hebbende, heeft met goeden verstande
ende vuyt gronts sijns herten den suppliant die
voors. quetsure vergeven ende verclaert dat hij
onnoosel was, begerende datmen daerover egeen vrake
en soude nemen noch correctie doen, alsoo hij vanden
suppliant noijt anders dan eere ende vrientschappe
hadde gehadt ende ontfangen, dwelck sijn weduwe
ende kinderen ende vrienden alsoo oock bekennen,
hem vergeven hebben ende deshalven heeft hij metten
officier vanden dorpe oock verdrach gemaeckt
ende gecontenteert voor soo vele int delict ende
misdaet mach sijn gelegen gelijckt blijckt bij
t'beschoot daeraff sijnde, blijvende nyettemin den
suppliant in vreese, dat hij daermede noch nijet
genoech en soude hebben gedaen, ende bij andere onse
officiers van justicie soude geraecken aengetast
ende aengesproken te worden, en derft hij hem nijet
vrijelijck bloot geven noch sijn neringe continueren
om voor huijsvrouwe ende kinderen den cost te
winnen die sonder beroem gesproken is een man
van eeren staende tot goeden name ende fame
ende noijt anders misdaen te hebben tegen de
justitie weerdich van punitie badt hij suppliant
oversulcx oijtmoedelijck om de passie ons salichmakers
jesu christi geleden opden goeden vrijdag daeraft
nu commemoratie wordt gehouden, dat ons soude
gelieven hem tvoors. ongeluck oft misval
te vergeven ende te verleenen opene brieven van
abolitie voor soo vele als daerinne delict mach sijn
gelegen, met quijtscheldinge van alle penen criminele
corporele ende civile, regardt nemende opde onnoosel-
heyt van tvoors. feyt, sonder regardt te nemen -
opt rigeur vande placcaeten, daerbij is verboden
remissen te verleenen daeraff de delicten nijet en
sijn overjaert, soo eest dat wij desen aengesien,
geneijght wesende ter beden des voors. suppliants
ende willende hem in dit stuck prefereren gratie
ende misericordie voor strangheijt ende rigeur van
rechte besundere ter eeren ende contemplatien vande
bitter passie ende lijden ons heeren jesu christi,
d'welck hij op sulckenen dach als heden voorde
salicheijt vanden menschelijcken geslachte geleden
heeft hebben denselven suppliant inden gevalle
als boven geremitteert quijtgeschouwen ende
vergeven. remitteren, schelden quijte ende vergeven
vuijt sunderlinger gratie bij desen, onsen brieven
t'feijt ende ongeval boven geruert; mitsgaders alle
offensie ende breucke corporele, criminele ende
civile daer inne hij hem ovemits ende vuijt saecken
van t'gene des voors. is, tegen ons ende justitie
eenichssints mach hebben ontgaen ende mesdragen
ende hebben hem dijen aengaende weder gestelt
ende gerestitueert, stellen weder ende
restitueren tot sijnen goeden name, fame, ende
geruechte in onsen voors. lande van brabant ende
allen anderen onse landen ende heerlicheden ende
tot sijne onverbeurde goeden indijen hij eenige
onder ons heeft, gelijck ende in alder manieren
soo hij was voorde toecompste vanden voors. feyte imponerende
hierop een eeuwich geswijch onsen procureur generael
in brabant, ende allen anderen onsen justicieren ende
officieren wije sij sijn satisfactie ende beternisse ierst
ende vooral gedaen der partije geinteresseerde indijen
die noch nijet gedaen en sij, ende eenige daertoe
staet civilijck alleenlijck met oock te betalen de
redelijcke costen van justitien hieromme alreede gedaen
ende te doene, allet ter taxatien ende moderatien van
onse seer lieve ende getrouwe die cancellier ende
lieden van onsen raede in brabant, die wij daertoe
gecommitteert hebben ende committeren bij desen
ontbieden daerom ende bevelen denselven onsen cancellier
ende raedtsluijden, dat voor hen geroepen die gene
die daerom behoiren geroepen te sijne sij procederen
wel ende deuchdelijck ter verificatie ende interinemente
van desen ende totter taxatie ende moderatie vander
voors. amende ende costen van justitien alsoo sij sullen
bevinden te behoiren, welck inerinement die voors.
suppliant gehouden sal sijn te versuecken ende hem in
persoone te presenteren in onsen raede van
brabant binnen sesse maenden naestcommende opde
pene van te verbeuren deffect van desen, ende dat
gedaen ende de costen van justitien getaxeert ende
betaelt sijnde in handen vanden genen dijen dat
behoiren sal, sij onsen voors. procureur generael
in brabant ende alle andere onse rechteren, justicieren,
officieren ende ondersaeten iegenwoirdige ende
toecommende dien dat aengaen sal mogen, heure
stedehouderen ende eenijegelijck van hen besundere,
soo hem toebehoiren sal, doen laeten ende gedoogen
den voors. suppliant van deser onser iegenwoirdiger
gratien ende remissien ende van allen d'inhouden van
desen inder vuegen ende manieren vore verhaelt,
rustelijck, vredelijck, volcommelijck, ende eeuwelijck
genijeten ende gebruijcken in toecommenden tijden
eenich hinder, letsel, off moijenisse aen lijve noch
aen goeden ter contrarien, maer indijen sijn lijff off
eenige van sijne onverbeurde goeden daeromme
gearresteert, becommert off beleth waeren, dat
sij die setten ende stellen terstont ende sonder vertreck tot geheelder ende vol-
commender delivrancie, nijettegenstaende dat t' voors.
feijt nijet overjaert en is, ende onse ordonnancien
disponerende ter contrarien, dewelcke wij den
voors. suppliant nijet hinderen noch prejudicieren
en willen, maer hebben hem daeraff mits der
onnooselheijt vander saecken ende vuijt andere redenen
hieboven verhaelt, vuijt onser sunderlinger graacien
gereleveert ende releveren bij desen, want ons alsoo
gelieft, ende ten eijnde dat dit vast ende gestadich
blijve tot eeuwigen dagen soo hebben wij onsen segel
hieraen doen hangen behoudelijck in anderen dingen
onsen rechte ende eenijegelijcken andere dessijns,
gegeven in onser stadt van bruessele inde maent
van aprili int jaer ons heeren duysent ses-
hondert ende achthien, onder opde plijcke stont
aldus bijde eerstshertogen onderteekent
voels, ende was gesegelt met eenen groenen
segel vuijthangende in sijde snoeren